Paġna Grupp 1.3: Ġobon Il-ġobon affumikat u dak mhux affumikat ivarjaw minn xulxin l-aktar fil-kulur u r-riħa. Il-kulur kemxejn isfar tal-ġobon "Klenovecký syrec" affumikat jagħti fl-isfar dehbi; il-ġobon għandu riħa ta' affumikazzjoni karatteristika u kontenut ta' melħ kemxejn ogħla (1 %). Il-kulur abjad tal-ġobon "Klenovecký syrec" mhux affumikat jagħti fl-abjad kulur il-krema (creamy white), u ma għandux riħa ta' affumikazzjoni. L-istruttura u l-konsistenza taż-żewġ varjetajiet huma identiċi. Il-ġobon ikkulurit (aħdar jew kulur l-irmied tal-injam) mhuwiex affumikat. Il-ġobon "Klenovecký syrec" jitqiegħed fis-suq f'film ta' kwalità. Proprjetajiet: Ma hemm l-ebda rekwiżit partikolari ta' kwalità jew restrizzjonijiet fir-rigward tal-oriġini. Il-ġobon "Klenovecký syrec" jiġi prodott fl-għerejjex tar-rgħajja (salaš) bl-użu tal-metodu tradizzjonali, jew fl-irziezet, jew fl-imħaleb, bl-użu tal-metodu industrijali. Metodu tal-produzzjoni salaš: iz-żieda ta' kolturi; it-tisħin; l-iffurmar u s-smit tal-wiċċ; l-ippressar u l-aċidifikazzjoni; it-tmelliħ; l-affumikazzjoni, jekk xieraq; il-maturazzjoni. Il-metodu ta' produzzjoni industrijali: il-pasturizzazzjoni; iz-żieda ta' kolturi; it-tisħin; l-iffurmar u s-smit tal-wiċċ; l-ippressar u l-aċidifikazzjoni; it-tmelliħ u, jekk xieraq, l-affumikazzjoni; il-maturazzjoni. L-istadji kollha tal-produzzjoni jsiru fi ħdan iż-żona ġeografika delimitata. Fil-każ tal-produzzjoni industrijali, il-ħalib jiġi pasturizzat, speċjalment jekk il-ħalib tal-baqra jinġabar ta' kuljum minn iktar minn fornitur wieħed. Jekk jintuża l-ħalib frisk minn fornitur wieħed biex isir il-ġobon, ma hemmx bżonn ta' pasturizzazzjoni. It-togħma u l-kwalità tal-prodott finali ma jiġux affettwati mill-metodu ta' produzzjoni salaš, u lanqas mill-metodu ta' produzzjoni industrijali, u lanqas mill-użu tal-ħalib tan-nagħġa jew tal-baqra li miegħu jiżdiedu kolturi lattiċi iżolati mill-ħalib nej tan-nagħġa. Il-ġobonijiet maturi jitqiegħdu f'imballaġġ iġeniku li jkun xieraq għall-ikel. Jinbiegħu sħaħ jew f'porzjonijiet u jiġu ppakkjati fil-post fejn ikunu mmanifatturati. Dan isir biex jinżammu l-kwalità, il-forma karatteristika u l-karatteristiċi dekorattivi speċifiċi tagħhom, u b'mod partikolari sabiex tiġi evitata l-falsifikazzjoni biex il-konsumaturi ma jitqarrqux. Il-produtturi li jagħmlu l-ġobon "Klenovecký syrec" f'konformità ma' din l-ispeċifikazzjoni għandhom il-permess jużaw l-isem "Klenovecký syrec" għal skopijiet ta' tikkettar, reklamar u kummerċjalizzazzjoni. It-tikketti mwaħħlin mal-prodott għandhom jinkludu: it-tip ta' ħalib - ħalib tan-nagħġa (il-ħalib tal-baqra ma għandux għalfejn ikun indikat); jekk il-ġobon huwiex affumikat jew le; il-kliem "indikazzjoni ġeografika protetta" u s-simbolu assoċjat tal-Unjoni Ewropea. It-trobbija tan-nagħaġ u tal-ifrat hija mifruxa f'dan ir-reġjun tal-muntanji, li jipprovdi l-ħalib għall-produzzjoni tal-ġobon "Klenovecký syrec". B'mod speċifiku, fiż-żona ta' madwar Klenovec hemm ħafna mergħat oriġinali mhux imniġġsa li huma xierqa għar-ragħa tan-nagħaġ u l-baqar. Il-ħalib minn dawn iż-żoni madwar il-muntanji għandu kwalitajiet eċċellenti sabiex isir il-ġobon u għall-fermentazzjoni, u jipprovdu bażi tajba għal ġobon ta' kwalità għolja b'mod eċċezzjonali. Iż-żona ġeografika speċifikata kellha u għad għandha, kundizzjonijiet xierqa għat-trobbija u għar-ragħa tan-nagħaġ u tal-bhejjem tal-ifrat. L-abitanti tagħha għamlu użu tajjeb mill-ambjent muntanjuż u għadhom jagħmlu hekk. L-okkupazzjoni ewlenija tan-nies li jgħixu fl-irħula ta' din iż-żona ġeografika fil-Muntanji Ore Slovakki kienet il-biedja u l-produzzjoni tal-ikel fuq skala żgħira, u dan għadu jgħodd sal-lum. Il-produzzjoni tal-ġobon "Klenovecký syrec" hija wkoll marbuta storikament maż-żona speċifikata. L-ewwel materjal bil-miktub ippreservat dwar dan il-ġobon tradizzjonali jmur lura għall-1850, meta l-ġobon "Klenovecký syrec" kien diġà qed jiġi prodott fuq skala żgħira f'din iż-żona u kien qed jiġi esportat lejn il-pajjiżi tal-madwar, fejn sar popolari ħafna. Il-ġobon "Klenovecký syrec" kien u għadu jsir fiż-żona ġeografika speċifikata, u l-produzzjoni tiegħu hija marbuta wkoll mal-ħiliet tradizzjonali, speċifiċi u uniċi tal-produtturi nfushom. Il-proċess tal-produzzjoni, il-forma u l-kwalità tal-prodott inżammu bis-saħħa tal-ħiliet, l-esperjenza u l-għarfien li nkisbu minn ġenerazzjonijiet preċedenti. Aspett ieħor tal-ispeċifiċità tal-produzzjoni huwa l-ħiliet meħtieġa għas-smit tal-wiċċ tal-ġobon fl-ilma jaħraq sabiex jinkiseb wiċċ sabiħ u sod, li fuqu tiġi applikata l-marka bid-disinn tipiku dekorattiv u tradizzjonali u li tingħafas waqt li jkun sħun. Abbażi tal-esperjenza u t-tradizzjoni li nbniet, huwa raġonevoli li wieħed jassumi li l-produzzjoni tradizzjonali se tissokta u żżid kemm fi stabbilimenti fuq skala żgħira u, gradwalment, anki fi stabbilimenti ikbar fuq skala industrijali. Il-"Klenovecký syrec" huwa ġobon misjur semiiebes, affumikat jew mhux affumikat, li jiġi prodott biż-żieda ta' kolturi oriġinali li jinkludu batterji tal-aċidu lattiku tal-ġeneri Lactococcus u Lactobacillus, li jagħtu lill-ġobon "Klenovecký syrec" il-proprjetajiet karatteristiċi u speċifiċi tiegħu, li huma simili għal dawk ta' ġobon tal-ħalib tan-nagħaġ misjur. Billi jiġi prodott b'dan il-mod, matul is-sena kollha l-ġobon ikollu kwalitajiet ta' ġobon magħmul minn ħalib nej ta' kwalità għolja matul l-aqwa parti tal-istaġun tat-tkabbir. Din il-koltura tal-aċidu lattiku ġiet iżolata mill-ħalib tan-nagħaġ nej u l-ġobon magħmel mill-ħalib tan-nagħaġ fl-għarajjex tar-rgħajja Slovakki (salaš). Il-ġobon "Klenovecký syrec" għandu karatteristiċi dekorattivi speċifiċi. Waqt l-iffurmar, il-wiċċ tal-ġobon jiġi bbuzzat permezz ta' forma b'disinn dekorattiv speċifiku li jinkludi ċirku li jkun fih salib jew silla ta' erba' werqiet. Iċ-ċirkonferenza taċ-ċirku għandha s-snien. Il-karatteristiċi dekorattivi jissimbolizzaw id-dinja, l-univers, ix-xemx u l-għerf tal-antenati tagħna, il-ħajja u x-xorti tajba li jiddependu mix-xemx. Hekk kif tjiebet it-teknoloġija tal-produzzjoni tal-"Klenovecký syrec" ġew żviluppati xi varjazzjonijiet, u bil-mod il-mod, meta kien hemm ftit ħalib tan-nagħaġ, jew fix-xitwa, il-ġobon kien isir anki bl-użu tal-ħalib tal-baqra. Pereżempju, l-magni tal-"pressa Ingliżi" kienu qed jintużaw sa mill-1866 biex titjieb il-produzzjoni. Il-ġobon oriġinali beda jiġi wkoll affumikat jew miksi bl-irmied tal-injam jew jingħata l-kulur aħdar b'tali mod li jidher miksi bil-verdigris. Naturalment, il-qxur ikkulurit jitneħħa mill-ġobon meta jiġi kkunsmat. Fil-produzzjoni tal-ġobon "Klenovecký syrec" inżammu l-proċess ta' produzzjoni bażiku tradizzjonali u l-forma ta' rota bil-karatteristiċi dekorattivi speċifiċi tagħha.
Extracted from C_269_2014.html